CELEX: 32014D0902
Language: el
Date: 2014-07-23 00:00:00
Title: 2014/902/ΕΕ: Απόφαση της Επιτροπής, της 23ης Ιουλίου 2014 , σχετικά με την κρατική ενίσχυση SA.15395 (C 11/04) η οποία χορηγήθηκε από την Ελλάδα στην Ολυμπιακή Αεροπορία (ιδιωτικοποίηση) [κοινοποιηθείσα υπό τον αριθμό C(2014) 5017]  Κείμενο που παρουσιάζει ενδιαφέρον για τον ΕΟΧ

13.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 358/30
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Ιουλίου 2014
   σχετικά με την κρατική ενίσχυση SA.15395 (C 11/04) η οποία χορηγήθηκε από την Ελλάδα στην Ολυμπιακή Αεροπορία (ιδιωτικοποίηση)
   
      
         [κοινοποιηθείσα υπό τον αριθμό C(2014) 5017]
      
   
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   
      (2014/902/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο και ιδίως το άρθρο 62 παράγραφος 1 στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις διατάξεις των προαναφερθέντων άρθρων,
   Εκτιμώντας τα ακόλουθα:
   I.   ΔΙΑΔΙΚΑΣΙΑ
   
   
               (1)
            
            
               Με την απόφαση C(2004) 772 (1), της 16ης Μαρτίου 2004, η Επιτροπή αποφάσισε να κινήσει τη διαδικασία που προβλέπεται στο άρθρο 108, παράγραφος 2 της Συνθήκης όσον αφορά ορισμένες χρηματοοικονομικές ροές και μεταβιβάσεις προς και από τις Ολυμπιακές Αερογραμμές (OAL) και την Ολυμπιακή Αεροπορία — Υπηρεσίες (OAS).
            
         
               (2)
            
            
               Στις 14 Σεπτεμβρίου 2005, με την αρνητική απόφαση της Επιτροπής C(2005) 2706 (2), η Επιτροπή περάτωσε την υπόθεση C11/2004, η οποία αφορούσε τη χορήγηση παράνομων και ασυμβίβαστων κρατικών ενισχύσεων στις εταιρείες OAL και OAS.
            
         
               (3)
            
            
               Με την απόφαση C(2008) 5074 (3), της 17ης Σεπτεμβρίου 2008, και την απόφαση C(2009) 1824 (4), της 10ης Μαρτίου 2009, η Επιτροπή ενέκρινε την πώληση ορισμένων βασικών στοιχείων ενεργητικού των OAL και OAS, καταλήγοντας στο συμπέρασμα ότι η εν λόγω πώληση δεν εμπεριείχε στοιχεία κρατικής ενίσχυσης, υπό την προϋπόθεση ότι θα πραγματοποιείτο σύμφωνα με τους όρους που καθορίζονταν στις εν λόγω αποφάσεις.
            
         
               (4)
            
            
               Ακολούθως, οι εταιρείες OAL και OAS τέθηκαν υπό εκκαθάριση. Τα εναπομένοντα στοιχεία ενεργητικού των εταιρειών επρόκειτο να πωληθούν από την εκκαθαρίστρια εταιρεία μέσω διαδικασίας εκκαθάρισης, και διορίστηκε καταπιστευματοδόχος παρακολούθησης με αποστολή την επίβλεψη της όλης διαδικασίας.
            
         
               (5)
            
            
               Στις 13 Σεπτεμβρίου 2010, το Γενικό Δικαστήριο (5) ακύρωσε εν μέρει την αρνητική περί κρατικής ενίσχυσης απόφαση της Επιτροπής C(2005) 2706, της 14ης Σεπτεμβρίου 2005. Το Γενικό Δικαστήριο απεφάνθη ότι η Επιτροπή δεν είχε αποδείξει επαρκώς ότι ορισμένα από τα επίμαχα μέτρα υπέρ της OAS ισοδυναμούσαν με παράνομη και ασυμβίβαστη με την εσωτερική αγορά κρατική ενίσχυση και ότι, όσον αφορά ορισμένα από τα μέτρα υπέρ της OAL, η Επιτροπή δεν είχε επικαλεσθεί επαρκή αιτιολογία.
            
         
               (6)
            
            
               Το Γενικό Δικαστήριο ακύρωσε εν μέρει την απόφαση C(2005) 2706 με την οποία είχε διαταχθεί η ανάκτηση της χορηγηθείσας ενίσχυσης α) προς τις Ολυμπιακές Αερογραμμές μέσω της υπερεκτίμησης κατά 91,5 εκατ. ευρώ των στοιχείων του ενεργητικού της Ολυμπιακής Αεροπορίας τα οποία μεταβιβάστηκαν στις Ολυμπιακές Αερογραμμές, διότι δεν είχε καταδειχθεί ότι το εν λόγω μέτρο συνιστούσε παράνομη κρατική ενίσχυση, ασυμβίβαστη με την εσωτερική αγορά, και β) προς τις Ολυμπιακές Αερογραμμές, με την αποδοχή πληρωμών για υπεκμίσθωση αεροσκαφών με έκπτωση ύψους 39,75 εκατ. ευρώ, για έλλειψη επαρκούς αιτιολογίας.
            
         
               (7)
            
            
               Η Επιτροπή δεν άσκησε αναίρεση κατά της μερικής ακυρώσεως.
            
         
               (8)
            
            
               Με επιστολές της 8ης Οκτωβρίου 2010, της 26ης Ιουλίου 2011, της 12ης Οκτωβρίου 2011, της 7ης Μαρτίου 2012, της 16ης Νοεμβρίου 2012, της 7ης Φεβρουαρίου και της 25ης Ιουνίου 2013 και της 19ης Δεκεμβρίου 2013, η Επιτροπή ζήτησε πληροφοριακά στοιχεία σχετικά με τις λεπτομερείς ρυθμίσεις και την πρόοδο της διαδικασίας εκκαθάρισης.
            
         
               (9)
            
            
               Οι ελληνικές αρχές απάντησαν με επιστολές της 8ης Νοεμβρίου 2010, της 11ης Αυγούστου και της 15ης Δεκεμβρίου 2011, της 10ης Ιουλίου 2012, της 4ης Φεβρουαρίου 2013, της 22ας Απριλίου και της 5ης Αυγούστου 2013, αντίστοιχα.
            
         II.   ΠΕΡΙΓΡΑΦΗ ΤΩΝ ΜΕΤΡΩΝ
   
   
               (10)
            
            
               Όσον αφορά την υπερεκτίμηση των στοιχείων του ενεργητικού της Ολυμπιακής Αεροπορίας, η Επιτροπή κατέληξε στην απόφασή της C(2005) 2706 ότι μέσω της υπερεκτίμησης της αξίας των στοιχείων ενεργητικού που μεταβιβάστηκαν στις Ολυμπιακές Αερογραμμές κατά τη σύσταση της εταιρείας, οι ελληνικές αρχές χορήγησαν προς την Ολυμπιακή Αεροπορία κρατική ενίσχυση, η οποία ήταν παράνομη και ασυμβίβαστη με την εσωτερική αγορά συνολικού ύψους 91,5 εκατ. ευρώ.
            
         
               (11)
            
            
               Όσον αφορά τις πληρωμές για υπεκμίσθωση αεροσκαφών, η Επιτροπή διαπίστωσε, με την απόφασή της C(2005) 2706 ότι η Ελλάδα έχει χορηγήσει παράνομη κρατική ενίσχυση στις Ολυμπιακές Αερογραμμές, μέσω των υπεκμισθώσεων με έκπτωση, που συνήφθησαν με τις Ολυμπιακές Αερογραμμές.
            
         
               (12)
            
            
               Με επιστολή της 8ης Νοεμβρίου 2010, οι ελληνικές αρχές επιβεβαίωσαν ότι, στις 2 Οκτωβρίου 2009, το Εφετείο της Αθήνας έθεσε αμφότερες τις εταιρείες υπό καθεστώς ειδικής εκκαθάρισης βάσει του άρθρου 14Α του νόμου 3429/2005 σε συνδυασμό με το άρθρο 40 του νόμου 3710/2008.
            
         
               (13)
            
            
               Επίσης, οι ελληνικές αρχές επιβεβαίωσαν ότι όλες οι εμπορικές δραστηριότητες και λειτουργίες των δύο εταιρειών έπαυσαν κατά τη διάρκεια του 2009 και ότι ως εκκαθαριστής διορίστηκε η «Εθνική Κεφαλαίου», θυγατρική κατά πλήρη κυριότητα της Εθνικής Τράπεζας της Ελλάδος.
            
         
               (14)
            
            
               Σε συμμόρφωση με την απόφαση της Επιτροπής C(2008) 5074, της 17ης Σεπτεμβρίου 2008, ο καταπιστευματοδόχος παρακολούθησης υπέβαλε την τελική του έκθεση σχετικά με την πώληση ορισμένων βασικών στοιχείων ενεργητικού των OAL και OAS.
            
         
               (15)
            
            
               Με βάση τα πληροφοριακά στοιχεία που υπέβαλαν οι ελληνικές αρχές και ο καταπιστευματοδόχος παρακολούθησης, όλα τα ουσιώδη στοιχεία της διαδικασίας πώλησης, τα οποία περιλαμβάνουν τη σύσταση των νέων εταιρειών και την πώλησή τους σε επενδυτή έναντι αγοραίου τιμήματος, καθώς και την παύση των δραστηριοτήτων των παλαιών εταιρειών, ήταν σύμφωνα με τα οριζόμενα στην απόφαση C(2008) 5074, της 17ης Σεπτεμβρίου 2008.
            
         
               (16)
            
            
               Σύμφωνα με τις πληροφορίες που παρασχέθηκαν από τις ελληνικές αρχές, η εκκαθάριση των OAL και OAS βρίσκεται σε εξέλιξη. Εξακολουθούν να υπάρχουν ορισμένα στοιχεία ενεργητικού που δεν θεωρείται πιθανό να πωληθούν εύκολα. Μετά την ολοκλήρωση της πώλησης, θα πραγματοποιηθεί η εγγραφή των απαιτήσεων εξόφλησης.
            
         III.   ΣΥΜΠΕΡΑΣΜΑ
   
   
               (17)
            
            
               Οι εταιρείες OAL και OAS έχουν τεθεί υπό καθεστώς εκκαθάρισης, και ορισμένα από τα βασικά τους στοιχεία ενεργητικού μεταβιβάστηκαν σε διάφορους αγοραστές έναντι της αγοραίας τιμής τους στο πλαίσιο ανοικτού διαγωνισμού άνευ όρων και διακρίσεων και σύμφωνα με την απόφαση C(2008) 5074 της Επιτροπής, της 17ης Σεπτεμβρίου 2008. Επιπλέον, το μεγαλύτερο μέρος των στοιχείων ενεργητικού των OAL και OAS έχει πωληθεί και τα ελάχιστα που απομένουν είναι σε διαδικασία πώλησης. Δεδομένου ότι οι οντότητες υπό εκκαθάριση δεν ασκούν πλέον οικονομική δραστηριότητα, θεωρείται εντελώς απίθανο ότι θα μπορέσουν αναλάβουν οικονομική δραστηριότητα στο μέλλον.
            
         
               (18)
            
            
               Κατά συνέπεια, επίσημη διαδικασία έρευνας σχετικά με τα υπόλοιπα ζητήματα είναι περιττή. Συνεπώς, η διαδικασία έρευνας που κινήθηκε με την απόφαση C(2004) 772, της 16ης Μαρτίου 2004, μπορεί να περατωθεί με το σκεπτικό ότι είναι πλέον άνευ αντικειμένου.
            
         
               (19)
            
            
               Το μεγαλύτερο μέρος της υποχρέωσης ανάκτησης που επιβλήθηκε με την απόφαση C(2005) 2706 της Επιτροπής, της 14ης Σεπτεμβρίου 2005, έχει ήδη υλοποιηθεί. Εξακολουθεί να εκκρεμεί η ανάκτηση ενός ανεξόφλητου ποσού ύψους περίπου 70 000 ευρώ Σύμφωνα με τις ελληνικές αρχές, η είσπραξη του ποσού αυτού βρίσκεται σε εξέλιξη και οι υπηρεσίες της Επιτροπής παρακολουθούν τη διαδικασία.
            
         
               (20)
            
            
               Υπό το φως των ανωτέρω, η διαδικασία που κινήθηκε με την απόφαση C(2004) 772, της 16ης Μαρτίου 2004, και οδήγησε στην απόφαση ανάκτησης της Επιτροπής C(2005) 2706, της 14ης Σεπτεμβρίου 2005, όπως ακυρώθηκε εν μέρει από το Γενικό Δικαστήριο στις 13 Σεπτεμβρίου 2010, μπορεί να περατωθεί.
            
         
               (21)
            
            
               Η Επιτροπή υπογραμμίζει τη συνεχιζόμενη υποχρέωση των ελληνικών αρχών να καταχωρίζουν τυχόν συνδεόμενες εκκρεμείς απαιτήσεις ανάκτησης σε εύθετο χρόνο και ενημερώνουν σχετικά την Επιτροπή.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η διαδικασία που προβλέπεται στο άρθρο 108 παράγραφος 2 της ΣΛΕΕ και η οποία κινήθηκε με την απόφαση της Επιτροπής C(2004) 772, της 16ης Μαρτίου 2004, περατώνεται, όσον αφορά τις ενισχύσεις που χορηγήθηκαν στις Ολυμπιακές Αερογραμμές μέσω υπερεκτίμησης κατά 91,5 εκατ. ευρώ των στοιχείων ενεργητικού της Ολυμπιακής Αεροπορίας και μέσω της αποδοχής πληρωμών για υπεκμίσθωση αεροσκαφών με έκπτωση ύψους 39,75 εκατ. ευρώ.
   Άρθρο 2
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 23 Ιουλίου 2014.
      
         
            Για την Επιτροπή
         
         Joaquín ALMUNIA
         
            Αντιπρόεδρος
         
      
   
   
      (1)  ΕΕ C 192 της 28.7.2004, σ. 2.
   
      (2)  ΕΕ L 45 της 18.2.2011, σ. 1.
   
      (3)  ΕΕ C 18 της 23.1.2010, σ. 9.
   
      (4)  ΕΕ C 25 της 2.2.2010, σ. 15.
   
      (5)  Απόφαση του Γενικού Δικαστηρίου στις συνεκδικασθείσες υποθέσεις T-415/05, T-416/05 και T-423/05 Ελληνική Δημοκρατία, Ολυμπιακές Αερογραμμές ΑΕ (Olympic Airlines) και Ολυμπιακή Αεροπορία — Υπηρεσίες ΑΕ (Olympic Airways-Services) κατά Επιτροπής